CELEX: 62021TN0483
Language: mt
Date: 2021-08-09 00:00:00
Title: Kawża T-483/21: Rikors ippreżentat fid-9 ta’ Awwissu 2021 – Polskie sieci elektroenergetyczne vs ACER

11.10.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 412/22
            
         
      Rikors ippreżentat fid-9 ta’ Awwissu 2021 – Polskie sieci elektroenergetyczne vs ACER
      (Kawża T-483/21)
      (2021/C 412/23)
      Lingwa tal-kawża: l-Ingliż
      
         Partijiet
      
      
         Rikorrent: Polskie sieci elektroenergetyczne S.A. (Konstancin-Jeziorna, il-Polonja) (rappreżentanti: S. Goldberg, A. Galos u E. White, avukati)
      
         Konvenut: L-Aġenzija tal-Unjoni Ewropea għall-Kooperazzjoni tar-Regolaturi tal-Enerġija
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-deċiżjoni tal-Bord tal-Appell fil-Każ A-007-2021 (ikkonsolidat) tal-ACER tat-28 ta’ Mejju 2021 (iktar ’il quddiem id-“deċiżjoni kkontestata tal-Bord tal-Appell”) li tiċħad it-talbiet għal annullament u ta’ rinviju tad-Deċiżjoni Nru 33/2020 tal-4 ta’ Diċembru 2020 (iktar ’il quddiem id-“deċiżjoni tal-Aġenzija”) li tistabbilixxi l-metodoloġija għall-koordinazzjoni tas-sigurtà operazzjonali reġjonali għar-reġjun prinċipali bil-kapaċità “Core” (iktar ’il quddiem il-“metodoloġija KSOR”);
               
            
                  —
               
               
                  tikkundanna lill-konvenuta għall-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka sitt motivi.
      
                  1.
               
               
                  L-ewwel motiv ibbażat fuq żball ta’ liġi mwettaq mill-Bord tal-Appell billi ppreżuma li l-ACER kienet kompetenti sabiex tmur lil hinn mill-mandat strett tagħha li tapprova l-metodoloġija żviluppata mill-operaturi tas-sistema ta’ trażmissjoni kif stabbilit fl-Artikoli 6(3) u 6(8) tar-Regolament 2017/1485 (1) u li hija kienet intitolata tiżviluppa miżuri ta’ politika li sinjifikattivament jestendu l-kamp ta’ applikazzjoni u l-portata tal-koordinazzjoni reġjonali.
               
            
                  2.
               
               
                  It-tieni motiv ibbażat fuq nuqqas mill-Bord tal-Appell li jipprovdi motivazzjoni adegwata għad-deċiżjoni tiegħu u, għaldaqstant, fuq ksur tal-Artikolu 296 TFUE.
               
            
                  3.
               
               
                  It-tielet motiv ibbażat fuq żball ta’ liġi mwettaq mill-Bord tal-Appell billi kkonstata li l-metodoloġija KSOR, kif stabbilita mid-deċiżjoni tal-Aġenzija, kienet konsistenti mal-Artikolu 35(5) tar-Regolament 2019/943 (2) u mal-Artikolu 40(1)(d) tad-Direttiva 2019/944 (3).
               
            
                  4.
               
               
                  Ir-raba’ motiv ibbażat fuq żball ta’ liġi mwettaq mill-Bord tal-Appell billi ppreżuma li l-possibbiltà li l-operaturi tas-sistema ta’ trażmissjoni jużaw mudell ta’ dispaċċ ċentralizzat ma hijiex affettwata mill-metodoloġija KSOR.
               
            
                  5.
               
               
                  Il-ħames motiv ibbażat fuq żball ta’ liġi mwettaq mill-Bord tal-Appell billi kkonstata li l-metodoloġija KSOR adottata mid-deċiżjoni tal-Aġenzija ma tonqosx milli tistabbilixxi regoli ekwi għall-iskambju transkonfinali tal-elettriku u ma tonqosx milli tiżgura l-kompatibbiltà tal-inċentivi fir-rigward tal-ġestjoni tal-konġestjoni u tal-investimenti fil-miżuri ta’ rimedju relatati mal-hardware bħat-trasformaturi li jaqilbu l-fażijiet (PST).
               
            
                  6.
               
               
                  Is-sitt motiv ibbażat fuq żball ta’ liġi mwettaq mill-Bord tal-Appell billi kkonstata li l-metodoloġija KSOR adottata mid-deċiżjoni tal-Aġenzija ma timpedixxix iż-żamma tal-limiti ta’ sigurtà operazzjonali, b’mod partikolari tal-limiti tal-voltaġġ, u b’hekk billi kkonstata li l-metodoloġija KSOR hija konsistenti mad-dispożizzjonijiet legali rilevanti.
               
            
         (1)  Regolament tal-Kummissjoni (UE) 2017/1485 tat-2 ta’ Awwissu 2017 li jistabbilixxi linja gwida dwar it-tħaddim tas-sistema ta’ trażmissjoni tal-elettriku (ĠU 2017, L 220, p. 1).
      
         (2)  Regolament (UE) 2019/943 tal-Parlament Ewropew u tal-Kunsill tal-5 ta’ Ġunju 2019 dwar is-suq intern tal-elettriku (ĠU 2019, L 158, p. 54).
      
         (3)  Direttiva (UE) 2019/944 tal-Parlament Ewropew u tal-Kunsill tal-5 ta’ Ġunju 2019 dwar regoli komuni għas-suq intern għall-elettriku u li temenda d-Direttiva 2012/27/UE (ĠU 2019, L 158, p. 125).